[{"text_idx": "#000000", "text": "Chwe ge\u0302m i fynd yn y tymor ac wedi sawl canlyniad annisgwyl y penwythnos diwethaf mae cymaint yn dal yn y fantol ym mhob pen y tabl."}, {"text_idx": "#000002", "text": "Roedd nifer wedi amau y byddai\u2019r Seintiau Newydd yn gorffwys ar eu rhwyfau ar o\u0302l sicrhau\u2019r bencampwriaeth, ac efallai mae dyna arweiniodd at y golled yn erbyn Y Drenewydd nos Wener diwethaf, wrth i di\u0302m Anthony Limbrick golli gartref am y tro cyntaf ers bron i flwyddyn (YSN 0-1 Dre)."}, {"text_idx": "#000003", "text": "Caernarfon oedd y ti\u0302m diwethaf i gadw llechen la\u0302n yn Neuadd y Parc \u2018no\u0302l ym mis Ebrill 2021, a doedd Y Seintiau heb golli mewn 14 ge\u0302m cyn nos Wener (ennill 12, cyfartal 2)."}, {"text_idx": "#000004", "text": "Ar o\u0302l colli 2-0 yn erbyn Y Bala nos Wener, mae Caernarfon bellach chwe phwynt y tu o\u0302l i griw Colin Caton yn y ras am yr ail safle."}, {"text_idx": "#000005", "text": "Dyw\u2019r Seintiau heb golli dim un o\u2019u chwe ge\u0302m ddiwethaf yn erbyn Caernarfon (ennill 5, cyfartal 1), ac fe sgoriodd ti\u0302m Anthony Limbrick naw go\u0302l mewn dwy ge\u0302m yn erbyn y Cofis yn rhan gynta\u2019r tymor (YSN 5-3 Cfon, Cfon 0-4 YSN)."}, {"text_idx": "#000007", "text": "Bu buddugoliaethau annisgwyl i\u2019r ddau di\u0302m y penwythnos diwethaf i gadw eu breuddwydion o gyrraedd Ewrop yn fyw."}, {"text_idx": "#000008", "text": "Sgoriodd Nick Rushton yr unig go\u0302l yn erbyn Y Seintiau Newydd i gadw\u2019r Drenewydd o fewn dau bwynt i\u2019r Bala, a Mark Cadwallader rwydodd y go\u0302l fuddugol i\u2019r Fflint yn erbyn Pen-y-bont (1-0) gan ddod a\u2019u rhediad o saith ge\u0302m heb ennill i ben."}, {"text_idx": "#000009", "text": "Enillodd Y Fflint eu ge\u0302m gartref yn erbyn Y Drenewydd yn rhan gynta\u2019r tymor (4-1), ond Y Drenewydd oedd yn fuddugol ar Barc Latham ym mis Rhagfyr (2-0), ac yn rhyfeddol fe gafodd blaenwr profiadol Y Fflint, Michael Wilde ei hel o\u2019r maes yn y ddwy ge\u0302m."}, {"text_idx": "#000010", "text": "Byddai triphwynt yn codi ti\u0302m Neil Gibson yn hafal ar bwyntiau gyda\u2019r Drenewydd, ond dyw\u2019r Fflint heb ennill ge\u0302m gynghrair oddi cartref yn erbyn y Robiniaid ers 25 mlynedd (1995/96)."}, {"text_idx": "#000011", "text": "Gan i Ben-y-bont faglu yn Y Fflint brynhawn Sadwrn, mae\u2019r Bala wedi camu ddau bwynt yn glir yn y ras am yr ail safle a thocyn i Ewrop."}, {"text_idx": "#000012", "text": "Dyw Pen-y-bont ond wedi ennill un o\u2019u chwe ge\u0302m gynghrair ddiwethaf, tra bo\u2019r Bala ond wedi colli un o\u2019u 11 ge\u0302m gynghrair ddiwethaf."}, {"text_idx": "#000013", "text": "Ar o\u0302l ge\u0302m ddi-sgo\u0302r roedd angen ciciau o\u2019r smotyn i wahanu\u2019r ddau di\u0302m yn rownd gynderfynol Cwpan Cymru fis diwethaf, a Phen-y-bont oedd yn dathlu wrth selio eu lle yn y rownd derfynol am y tro cyntaf yn eu hanes."}, {"text_idx": "#000015", "text": "Roedd hi\u2019n fuddugoliaeth anferthol i Aberystwyth yn erbyn Y Barri\u2019r penwythnos diwethaf wrth i\u2019r Gwyrdd a\u2019r Duon ddod a rhediad o chwe ge\u0302m heb ennill i ben gan agor pum pwynt rhyngddyn nhw a\u2019r Dreigiau yn safleoedd y cwymp."}, {"text_idx": "#000016", "text": "Ac roedd \u2018na ryddhad i\u2019r Nomadiaid hefyd gan iddyn nhw gamu allan o safleoedd y cwymp am y tro cyntaf ers derbyn 18 pwynt o gosb yn dilyn eu ge\u0302m ddi-sgo\u0302r yn Hwlffordd."}, {"text_idx": "#000017", "text": "Bydd Cei Connah yn anelu i ymestyn eu rhediad o chwe ge\u0302m gynghrair heb golli, gan nad yw\u2019r Nomadiaid wedi colli dim un o\u2019u naw ge\u0302m flaenorol yn erbyn Aberystwyth (ennill 8, cyfartal 1)."}, {"text_idx": "#000019", "text": "Bydd Met Caerdydd yn awyddus i roi embaras y penwythnos diwethaf y tu o\u0302l iddyn nhw\u2019n sydyn wrth i\u2019r myfyrwyr ddod y ti\u0302m cyntaf i golli ge\u0302m gynghrair yn erbyn Derwyddon Cefn y tymor hwn."}, {"text_idx": "#000020", "text": "Honno oedd colled gyntaf Met Caerdydd yn y gynghrair ers mis Tachwedd wedi cyfnod o 11 ge\u0302m gynghrair heb golli."}, {"text_idx": "#000021", "text": "Wedi chwe ge\u0302m heb golli mae Hwlffordd wedi dringo uwchben y myfyrwyr, a\u2019r Adar Gleision bellach sydd yn y arwain y ras am y 7fed safle i gyrraedd y gemau ail gyfle ar gyfer lle yn Cwpan Her yr Alban."}, {"text_idx": "#000022", "text": "Hon fydd y bedwaredd ge\u0302m rhwng y timau\u2019r tymor hwn a does dim posib gwahanu\u2019r clybiau hyd yma (Met Caerdydd yn ennill un, Hwlffordd yn ennill un, ac un ge\u0302m gyfartal)."}, {"text_idx": "#000024", "text": "Hir yw pob ymaros, ond wedi 11 mis a 34 ge\u0302m gynghrair heb fuddugoliaeth fe gafodd Derwyddon Cefn reswm i ddathlu o\u2019r diwedd wrth i di\u0302m Andy Turner ennill 2-0 yn erbyn Met Caerdydd brynhawn Sadwrn."}, {"text_idx": "#000025", "text": "Mae\u2019r triphwynt wedi dyblu cyfanswm pwyntiau\u2019r Derwyddon y tymor hwn, ac er bod hi\u2019n amhosib i Hogiau\u2019r Graig osgoi\u2019r cwymp, bydd y fuddugoliaeth wedi rhoi hwb i\u2019r garfan ar gyfer gweddill y tymor."}, {"text_idx": "#000026", "text": "Roedd yr hwyliau\u2019n dra gwahanol yn ystafell newid Y Barri\u2019r penwythnos diwethaf, wrth i\u2019r Dreigiau lithro i safleoedd y cwymp am y tro cyntaf y tymor hwn."}, {"text_idx": "#000027", "text": "Ond bydd Gavin Chesterfield yn ffyddiog o sicrhau buddugoliaeth brynhawn Sadwrn gan i\u2019r Dreigiau ennill wyth o\u2019u naw ge\u0302m flaenorol yn erbyn y Derwyddon."}, {"text_idx": "#000028", "text": "Bydd uchafbwyntiau\u2019r gemau ar gael ar wefannau cymdeithasol Sgorio."}]